Igise

Igise
Muhora mwumva ngo "umukenyezi ari ku gise". Ng'ibi ivyo mwomenya kw'ijambo igise: 

Iyo umukenyezi agiye kwibaruka, duhora twumva ngo "yagize igise". Abakenyezi bamaze kwibaruka, baremeza ko "igise kibabaza bidasanzwe"

Mbega none igise ni iki?

Kubw'uganga  twabajije ngo "mu gihe umukenyezi ageze kuvyara, Hari  impinduka nyishi ziba mu mubiri wiwe muntumbero yo gutegura inzira umwana acamwo. Hariho rero inkaburamubiri zigwirirana muri ico gihe zigatuma n’igitereko kiza kirikanya (contractions utérines). Uko kirushiriza kwikanya, ni nako kirushiriza kwuguruka" 

Abandanya asigura ko "muri uwo mwanya w’igise, umuvyeyi akirindiriye ikibondo, arababara cane bimwe bidasanzwe. Ububabare bwinshi abwumva munsi y’umukondo n’igice c’umugongo gitumberanye no munsi y’umukondo nyene "(douleurs lombo-perviennes).

Muri ico gihe c’ububabare ari bwo bwitwa igise, abakenyezi barakunze kuvuga amajambo badashatse, bitumwe n'uburemere bw’ubwo bubabare. 

Muri ayo majambo, abatari bake bavuga bariko baraboroga canke barira. Hariho mbere n'abandi batuka abagabo ngo ni bo nkwezi y’ubwo bubabare.

Mu bakenyezi twayaze, aya niyo majambo yagumye agaruka, nk'ayakunzwe kuvugwa muri uwo mwanya : "Sinzopfa nsubiriye kuvyara", "yooo Mana mbabarira", "Yesu/zu", "mbega uyu mwana afise urutwe nk'urwa Se ga yemwe ?" 🫢

Ikindi, nk'uko abo bakenyezi twayaze babivuze, ngo bahejeje kwibaruka, ntibasubira kwibuka ayo majambo yose kubera umunezero wo gukikira ikibondo Cabo baba baronse.